钦定古今图书集成/明伦汇编/官常典/第791卷 > 莫濛
## 钦定古今图书集成/明伦汇编/官常典/第791卷 > 莫濛

按《宋史》本传：“濛字子濛，湖州归安人。以祖荫补将仕
郎，两魁法科，累官至大理评事，提举广南市舶。张子
华以赃败，朝廷命濛往鞫之，濛正其罪。又言秦熹、郑
时中受子华赂，计直数千缗。还朝除大理寺正。吏部
火，连坐者数百人，久不决，命濛治之。濛察最可疑者
留于狱，出馀人为耳目以踪迹之，约三日复来，遂得”
其实，系者乃得释。黄州倅奏亲擒盗五十馀人，上命
濛穷竟，既至，咸以冤告。濛命囚去桎梏，引倅至庭，询
窃发之由，斗敌之所，远近时日，悉皆抵牾，折之，语塞，
濛具正犯数人奏上，馀释之。上谕辅臣曰：“莫濛非独
晓刑狱，可俾理金谷。”除户部员外郎。朝廷遣濛措置
浙西、江淮沙田芦场，上语之曰：“得此可助经费，归日
以版曹处卿。”濛多方括责，得二百五十三万七千馀
亩。言者论其丈量失实，征收及贫民，责监饶州景德
镇。起知光化军。谍知金渝盟，郡乏舟，众以为虑，濛力
为办集，及敌犯境，民赖以济。时饷馈急，除淮南转运
判官，濛迁延不之任，右司谏梁仲敏劾其慢命，罢官
勒停。宣谕使汪澈为言于上，复旧职。召见，上谕曰：“朕
常记向措置沙田甚不易。”濛谢曰：“职尔，不敢避怨。”上
曰：“使任责者人人如卿，天下何事不成？”除湖北转运
判官，未几，知鄂州。召除户部左曹郎中，出知扬州。陛
辞，上以城圮命濛增筑。濛至州，规度城𬮱，分授诸将，
各刻姓名，甃堞间县，重赏激劝，阅数月告成。除直宝
文阁学士、大理少卿兼详定司敕令官，兼权知临安
府。未几，假工部尚书使金贺正旦，金庭赐宴，濛以本
朝忌日，不敢簪花听乐。金遣人趣赴，濛坚执不从，竟
不能夺。使还，除刑部侍郎，改工部侍郎兼临安府少
尹，以言者罢。起知鄂州。卒于官，年六十一。赠奉正大
夫。